Ovensas

Ovensas () – upė Jungtinėse Amerikos Valstijose, rytų Kalifornijoje. Prasideda rytiniuose Siera Nevados kalnų šlaituose, Inijo nacionaliniame miške, Mono apygardoje. Teka į pietryčius sudarydama sausringą tarpukalnių Ovenso slėnį. Įteka į nūnai išdžiūvusį Ovenso ežerą.

Pagrindinė gyvenvietė prie upės – Bišopas.

1913 m. didelė dalis Ovenso upės debito akveduku nukreipta į Los Andželo miestą. Toks inžinerinis procesas sukėlė slėnio gyventojų, kuriems ėmė trūkti vandens, pasipiktinimą. Po didelių sausrų XX a. 3-ajame dešimtmetyje oponentai bandė susprogdinti akveduką. Dėl vandens nukreipimo praktiškai išdžiūvo Ovenso ežeras, jo pakrantėse susidarė pustomos druskos plotai, sukėlę ekologines ir sveikatos problemas. Apie šį įvykį 1974 m. pastatytas Romano Polanskio filmas „Kinų kvartalas“ (Chinatown). Nuo XXI a. pr. vykdoma programa, kuria siekiama atkurti Ovenso žemupio slėnio ekosistemą.

 Šaltiniai 

Kategorija:JAV upės
Kategorija:Kalifornija